Goue status vir Afrikaans se nuwe lieflingRefentse (Foto: Facebook via Refentse) Refentse se debuutalbum, My hart bly in ŉ taal, het binne slegs vier maande ná uitreiking goue status behaal. Dié sanger het oornag sukses behaal met sy weergawe van bekende Afrikaanse treffers. Refentse was byna onmiddellik ŉ treffer nadat ŉ verbyganger hom in 2015 met ŉ selfoon afgeneem het terwyl hy “Lisa se klavier” op straat sit en sing het terwyl hy op sy kitaar tokkel. Die sanger en sy platemaatskappy, Select Music, het dié goeie nuus Dinsdag bevestig. Refentse het hom tot Facebook gewend om sy dankbaarheid uit te spreek. “Ek wil dankie sê aan almal wat my album aangeskaf het. Ek wil ook dankie sê aan my home team: my ouers, tannie Kleintjie, en al my vriende vir die hulp. Dankie Pappa Jesus vir die geleentheid om vir U te kan werk,” het hy laat hoor. Hy het ook voorheen aan Maroela Media vertel hy moet homself kort-kort knyp wanneer hy aan sy wegholsukses dink. “Ek weet nie regtig wat om daarvan te dink nie – dit alles het so vinnig gebeur. Ek is so dankbaar vir die talent wat ek by ons hemelse Vader gekry het,” het hy vertel. Hy het bygevoeg die liedjies in sy album is liedjies waarmee veral ondersteuners van Afrikaanse musiek kan assosieer. “Die liedjies in die album is goue oues van kunstenaars soos Koos du Plessis, Laurika Rauch en Chris Blignaut. Die ou skoen pas beter en dis die musiek waarmee ek grootgeword het wat ek graag wil sing.” Besoek Refentse se Facebook-blad.